দিল্লির হয়ে রঞ্জি ট্রফিতে খেলবেন কোহলি-পন্থ!

ওয়েব ডেস্ক: মঙ্গলবার সকালে মুম্বইয়ের রঞ্জি দলের সঙ্গে অনুশীলন করতে দেখা গিয়েছিল রোহিত শর্মাকে (Rohit Sharma)। রাতের খবর দিল্লির হয়ে রঞ্জি ট্রফি খেলতে পারেন বিরাট কোহলি (Virat Kohli) এবং ঋষভ পন্থ (Rishabh Pant)। পরবর্তী রাউন্ডের জন্য তাঁদের স্কোয়াডে রাখা হয়েছে। তবে এখনও পর্যন্ত এ নিয়ে কোহলির সঙ্গে নির্বাচকরা কোনও কথা বলেননি। কোহলিও নিজে থেকে ঘরোয়া ক্রিকেট খেলার ইচ্ছাপ্রকাশ করেননি। প্রসঙ্গত, ২০১২ সালে শেষবার রঞ্জিতে খেলেছিলেন তিনি, পন্থ খেলেছিলেন ২০১৭ সালে।

ঘরের মাঠে নিউজিল্যান্ডের বিরুদ্ধে ৩-০ হোয়াইটওয়াশ এবং অস্ট্রেলিয়ায় বর্ডার-গাভাসকর ট্রফিতে (Border-Gavaskar Trophy) ৩-১ হারের পর ভারতীয় ক্রিকেটের ছবিই বদলে গিয়েছে। টি২০ বিশ্বকাপ জয়ের পর যে আনন্দ, উচ্ছ্বাস ছিল সব উধাও। লাল বলের ক্রিকেটে ভারতের দুর্বলতা, বিশেষ করে ব্যাটিং ব্যর্থতা স্পষ্ট হয়ে গিয়েছে। ফলে নড়েচড়ে বসেছে বিসিসিআই (BCCI)।

আরও পড়ুন: মুম্বই দলের সঙ্গে অনুশীলনে রোহিত (দেখুন ভিডিও)

অস্ট্রেলিয়া থেকে ফিরে রিভিউ মিটিংয়ে বসেছিলেন অধিনায়ক রোহিত, কোচ গৌতম গম্ভীর (Gautam Gambhie) এবং নির্বাচকদের চেয়ারম্যান অজিত আগরকর। সেই বৈঠকের পর কড়া পদক্ষেপের পথে হেঁটেছে বোর্ড। শোনা যাচ্ছে, এবার থেকে যেমন পারফরম্যান্স তেমন টাকা। প্রত্যাশা অনুযায়ী খেলতে না পারলেই বেতন কাটা হবে রোহিত-কোহলিদের।

বিদেশ সফরে পারফরম্যান্স ভালো করতে বান্ধবী-স্ত্রী-পরিবারের দলের সঙ্গে ট্রাভেল করার উপরেও নিষেধাজ্ঞা জারি হয়েছে। দেড় মাসের সফরে দুই সপ্তাহের বেশি খেলোয়াড়দের সঙ্গে তাঁদের পরিবার থাকতে পারবে না। প্রত্যেক খেলোয়াড়কে টিম বাসেই সফর করতে হবে, আলাদা যাওয়ার অনুমতি দেওয়া হবে না। বিমানে ১৫০ কেজির অতিরিক্ত ওজনের জন্য অর্থ আর বিসিসিআই দেবে না, দিতে হবে খেলোয়াড়দেরই।

ডানা ছাঁটা হয়েছে গৌতম গম্ভীরেরও। তাঁর ব্যক্তিগত ম্যানেজার আর টিম বাসে সফর করতে পারবেন না, ম্যাচ চলাকালীন ভিআইপি বক্সে বসতে পারবেন না তিনি। যে হোটেলে খেলোয়াড় এবং কোচিং স্টাফ থাকবেন, গম্ভীরের ম্যানেজার সেখানে থাকতে পারবেন না, তাঁকে থাকতে হবে অন্য হোটেলে।